Elisabeth Arnold (RV), 1999-04-29:
Den danske stilling til det økonomiske og monetære samarbejde kan kun ændres ved en folkeafstemning, og Det Radikale Venstre vil fastholde, at der skal være en grundig og seriøs debat om ØMU'en, før befolkningen spørges. Den debat er ganske vist lidt svær at vække uden udsigten til en snarlig folkeafstemning, men det er min vurdering, at hvis der er udsigt til en folkeafstemning, vil debatten også blusse op.
Den vil også komme i forbindelse med det kommende europaparlamentsvalg, for her deltager alle, selv de organisationer, der ikke har tradition for at stille op til folketingsvalgene.
Det er væsentligt at slå fast, at vi i øjeblikket står uden for Den Økonomiske og Monetære Union.
Danmark står altså udenfor, og der er ikke taget nogen beslutning om at deltage, og det er Danmarks egen sag at sætte tidsplanen for, hvornår det eventuelt skal ske.
Den løbende diskussion bølger jo.
Vi har altså skoleeksemplet lige uden for vores egen dør, hvor vi kan se, hvordan det går for de lande, der er med
i euroen
Hvordan det går, når man er udenfor, kan vi se på vores egen situation, for vi * er jo udenfor.
Og enhver kan følge med i den daglige politiske debat og i den daglige økonomiske udvikling.
Men hele diskussionen er jo gennemsyret af, om man er for eller imod EU eller i det hele taget for eller imod integration i Europa, og de beslutningsforslag, der er til behandling her i dag, lægger jo op til, at man kan nå en objektiv og fuldstændig sandhed om ØMU'en, men det er altså ikke muligt ifølge min vurdering.
Det afhænger fuldstændig af ens udgangspunkt, og det afhænger af, hvordan man i det hele taget stiller sig til europæisk integration.
En undersøgelse vil ikke komme frem til konklusioner, der passer til alle danskere.
Det afhænger af, hvilket udgangspunkt man har.
Det er et politisk valg, og jeg synes, forslagsstillerne i nogen grad undervurderer vælgernes egen dømmekraft.
Om beslutningsforslag nr. B 106 om udarbejdelse af en uvildig kommissionsrapport vil jeg sige, at det er båret af en dyb mistillid til embedsværket, for det, der kommer derfra, er bestilt arbejde, bliver der stort set sagt, og man kan aldrig nogen sinde komme frem til noget ordentligt, når man kommer med det udgangspunkt, at man er positiv, for så kan man ikke også være objektiv.
Men det er jo lidt komisk, når man så i bemærkningerne til forslaget selv opstiller en række spørgsmål, som i udgangspunktet starter i den anden lejr, f.eks. om »risici ved, at enkelte eller flere medlemslande mangler styring af egen økonomi«.
Det forekommer ikke at være et særlig objektivt udgangspunkt, for der kan nemt stilles følgende spørgsmål: Har man problemer med, at der er lande syd for Alperne, som man helst ikke vil være i stue med?
Beslutningsforslag nr. B 112 foreslår en fair og alsidig eurodebat.
Debatten kører som sagt allerede, men ingen kan udtale sig om emnet, uden at der med det samme bliver grebet fat i det, man kunne kalde den kroniske paranoia om nuværende og fremtidige konspirationer mod den danske befolkning.
Og det er selvfølgelig især nejsigerne, som mener, at de er udsat for denne konspiration, og jeg synes efterhånden, det er ved at blive lidt trættende.
Inden for de rammer, der eksisterer, er der masser af muligheder for at skabe den nødvendige debat om den danske tilslutning til ØMU'en, ja eller nej, og masser af muligheder
for at diskutere de økonomiske og politiske konsekvenser af deltagelse i Unionen. Det Radikale Venstre kan ikke støtte nogen af de to beslutningsforslag.